text: Her bliver det sværest at skaffe nye folk til arbejdspladsen
  25 juli 2017 kl. 06.26
  Syd- og Sønderjylland er et af de områder, hvor det bliver sværest for virksomheder at finde nye medarbejdere frem mod 2020.
  I Syd- og Sønderjylland er ledigheden i forvejen lav, og det er svært at rekruttere nye medarbejdere. Og det vil fortsætte, viser en analyse fra Dansk Erhverv. Analysen ser på, hvor det er sværest for virksomhederne at finde nye medarbejdere frem mod 2020.
  Og her er Syd- og Sønderjylland altså et af områder, der har og får det sværest. 
  En af forklaringerne er den lave ledighed, der er i området. Nye jobs har nemlig fået ledigheden til at falde de seneste år. Der vil altid være en vis procent ledighed, men f.eks. i Hedensted og Varde er ledigheden under tre procent. Og det er altså ikke nok, hvis virksomheder i de områder vil ekspandere.
  Danmarks Statistiks befolkningsprognose viser samtidig, at der på landsplan vil komme 100.000 flere mennesker i løbet af de næste tre år. Men det er altså ikke i vores område, at det kommer til at kunne mærkes. Her vil gruppen af folk i den arbejdsdygtige alder nemlig falde. Det vil komme til at presse arbejdsmarkedet yderligere.
  
  